**Тэма:** Розныя спосабы рашэння тэкставых задач. Замацаванне.

**Мэта**: плануецца, што ў канцы ўрока вучні будуць

*ведаць:* розныя спосабы рашэння тэкставай задачы, парадак дзеянняў у лікавых выразах, як знаходзіць невядомы кампанент дзеяння множання;

*умець:* рашаць задачы рознымі спосабамі, складаць і рашаць ураўненні, правільна запісваць лікавыя выразы.

**Задачы асабістага развіцця:** садзейнічаць развіццю ўменняў вучняў прыцягваць атрыманыя веды пры выкананні заданняў, рабіць вывады;

садзейнічаць авалоданню спосабамі сумеснай дзейнасці ў парах, групах;

ствараць умовы для выхавання добразычлівасці, пачуцця адказнасці за вынік сумеснай дзейнасці.

**Тып урока:** урок замацавання ведаў.

**Абсталяванне:** рабочыя сшыткі, падручнік “Матэматыка”, раздатачны матэрыял.

**І этап. Арганізацыйна- псіхалагічны**

**Мэта этапа:** псіхалагічная гатоўнасць класа да ўрока, арганізацыя ўвагі ўсіх вучняў.

**Педагагічная задача:** арганізаваць і падрыхтаваць вучняў да работы.

-У народзе кажуць *“ Добры госць – дому радасць!”* Спадзяюся, што вы, як і я, рады нашым гасцям.

-Дэвізам нашага ўрока будзе выраз: *Вучэнне ўсюды знойдзе прымяненне.*

-Як яго разумееце?

-Усе раней атрыманыя веды спатрэбяцца пры выкананні заданняў. Як будзем працаваць?

*Лічыць … .*

*Рашаць … .*

*Думаць … .*

*Дзейнічаць … .*

-Сення мы з вамі будзем будаваць дом. А хто звычайна гэта робіць?

-А жывелы будуюць сабе дамы? Якія?

-Людзі будуюць сабе дамы, каб ім было цепла і ўтульна. Ці патрэбна ў будаўніцтве матэматыка? Каб дом быў моцным і не разваліўся пры першым подыху ветра, трэба правільна разлічыць усе этапы будаўніцтва.

**ІІ этап. Арыентацыйна-матывацыйны**

**Мэта этапа:**пазнаваўчая гатоўнасць вучняў да атрымання новых ведаў, наяўнасць матывацыі.

**Педагагічная задача:** актуалізаваць апорныя веды, сфарміраваць пазнаваўчыя матывы, стварыць умовы для самавызначэння вучняў на дзейнасць і яе вынікі.

***Вуснае лічэнне***

-Для таго, каб пачаць будаўніцтва, трэба падрыхтаваць пляцоўку. Яе трэба расчысціць: убраць каменне, смецце.

(На карцінках- заданне)

7 павялічыць у 6 разоў; 84 паменшыць на 5; здабытак лікаў 8 і 9;

У колькі разоў 48 больш за 6? Колькі вушэй у сямі мышэй?

Колькі лап у дзевяці медзведзянят? Колькі хвастоў у сямі катоў?

Колькі ножак у дзвюх сараканожак?

**ІІІ этап. Аперацыйна-пазнаваўчы**

**Мэта этапа:** усвядомленае і правільнае разуменне зместу вывучаемага вучэбнага матэрыялу.

**Педагагічная задача :** арганізаваць мэтанакіраваную пазнаваўчую дзейнасць вучняў па засваенню новых ведаў, стварыць сітуацыю ўзаемадзеяння.

***Практычная работа***

-Пляцоўку мы расчысцілі. Прыступаем да будаўніцтва. А з чаго пачынаем будаваць дом?

-Што такое фундамент? Прачытаем у тлумачальным слоўніку, што азначае гэта слова.

-Якое гэта слова? Якое значэнне падыходзіць нам?

-Фундамент і сцены дамоў могуць быць пабудаваны з дрэва, цэглы, бетону. Давайце праверым, што можа быць, калі фундамент і сцены дома будуць з розных матэрыялаў.

*Дослед 1.* Дапусцім, што фундамент будзе драўляны. А сцены зробім з цэглы. Як вы думаеце, што адбудзецца? Чаму так атрымаецца?

*Дослед 2.* Зробім фундамент бетонны, а сцены з дрэва ці цэглы. Ці ўстаіць дом? Чаму?

- Які вывад зробім?

- Зараз закладваем фундамент. Для гэтага тэба выканаць заданне.

***Гульня “Адгадай-ка”***

-Я прачытаю словы з задання, а вы павінны знайсці патрэбны нумар.

*Ураўненне, невядомы лік, у 3 разы больш.*

- Прачытайце заданне. Выканайце. (Узаемаправерка.)

- Якія веды спатрэбіліся пры рашэнні ўраўнення?

- Як знайсці невядомы множнік?

- Чаму роўны?

- Малайцы! Фундамент моцны і ўстойлівы. Таму што вы паказалі трывалыя веды. (Прымацоўваю фундамент.)

***Гульня “Паспрабуй знайсці”***

- Зараз рыхтуем будаўнічыя матэрыялы. Для гэтага трэба рашыць задачу. Па схеме скажыце, пра што будзе задача.

- Прачытайце задачу.Ці правільнае было ваша меркаванне?

(Аналіз і сінтэз задачы)

- Рашыце задачу любым спосабам.

- Хто рашыў задачу першым спосабам? Другім?

- Хто хутчэй падрыхтуе будаўнічы матэрыял? Чаму?

**Фізкультхвілінка** (пад музыку з мультфільма “Ну, пачакай.” (Будоўля.)

- На будоўлю прывезлі цэглу. Яе трэба разгрузіць. Усе ўсталі і дружна перадаем цаглінкі адзін аднаму.

-Цэглу разгрузілі. Можам выводзіць сцены дома. Для гэтага трэба скласці і рашыць выразы.

(Праверка – на дошцы.)

-Сцены дома моцныя! (Прымацоўваю сцены.)

***Работа ў групах***

- Наш дом гатовы? Чаго не хапае?

- Зараз будзеце працаваць у брыгадах. У кожнай брыгады есць заданне. Прачытайце і выканайце яго.

*1 брыгада* - **Складзіце верш,выкарыстоўваючы толькі цотныя лікі**

*2 брыгада* - **З тэксту задачы ўбярыце лішнія словы. Рашыце задачу.**

*Аднойчы яснай ліпеньскай раніцай Маша з татам узялі вялікія кошыкі і адправіліся ў лес за грыбамі. У лесе было ціха і змрочна, толькі дзе-нідзе сонечныя промні прабіваліся скрозь лістоту. Доўга Маша з татам блукалі па лесе, зразалі грыбы. Набралі поўныя кошыкі. Стала Маша перабіраць грыбы, раскладваць іх па сартах.*

*-Глядзі, тата, у мяне ў кошыку 6 вялікіх баравікоў, 8 сярэдніх, а маленькіх баравічкоў у 3 разы больш, чым вялікіх і сярэдніх разам. Адгадай, колькі я сабрала баравікоў.*

*3 брыгада* - **З простай задачы зрабіце састаўную. Рашыце яе.**

*Даўжыня прамавугольніка 14 см, гэта ў 2 разы больш, чым шырыня. Чаму роўна шырыня прамавугольніка?*

(Адказы дзяцей. Прымацоўваю вокны, дзверы, дах.)

**ІV этап. Кантрольна-карэкцыйны**

**Мэта этапа:** выкананне тэста, выяўленне сваіх памылак, іх карэкцыя.

**Педагагічная задача:** устанавіць усвядомленасць засваення матэрыялу, стварыць умовы для ўзаемакантроля.

* Вернемся да дэвіза ўрока. Дзе прымянялі атрыманыя веды?
* Усе раней атрыманыя веды дапамогуць вам выканаць тэст.

*1.Прачытай задачу.*

У адным кошыку 24 кг груш, а ў другім на 6 кг менш. Колькі кг груш у двух кошыках разам?

*Якая гэта задача?* а) простая; б) састаўная

*2. Якім дзеяннем адкажаш на пытанне задачы?*

У адным стосіку 22 сшыткі, гэта ў 2 разы больш, чым у другім. Колькі сшыткаў у другім стосіку?

а) складаннем; б) дзяленнем;

в) множаннем; г) адніманнем.

3. Даўжыня прамавугольніка 12 см, а шырыня ў 2 разы менш. Чаму роўны перыметр прамавугольніка?

а) 18 см; б) 6 см; в) 36 см.

**V этап. Рэфлексіўны**

**Мэта этапа:** усведамленне значнасці вучэбнай дзейнасці і сітуацыі поспеху.

**Педагагічная задача:** стварыць умовы для самаадзнакі дзейнасці вучняў і ўсведамлення імі асобасных сэнсаў у вывучэнні тэмы.

* Наш дом гатовы! А калі будаўніцтва заканчваецца, у людзей радасны настрой. Калі ў вас радасны настрой, “пасадзіце” каля дома кветку.

**VІ этап. Дамашняе заданне**

**Мэта этапа:** паспяховае выкананне дамашняга задання.

**Педагагічная задача:** падрыхтаваць вучняў да выканання дамашняга задання.

* Дома вы займецеся добраўпарадкаваннем дома, пасадзіце яблыні, рашыце задачу.
* Дзякуй за урок!